《红玉杯为陈云峤太祝赋》
元代·吴师道

夷人拣玉河源水，夜候霞光矗空起。将归万里售中州，琢刻为杯世无比。

截肪粟色非不奇，鸡冠通赤希见之。筵间乍置争注目，谁复更顾黄金卮。

小槽新压真珠滴，擎向桃花花下吸。但馀落日争光辉，未许妖姬比颜色。

主人今代陈孟公，闭门留客酒不空。千金之裘五花马，不惜买醉酬春风。

公侯家世多珍物，独宝此杯为故笏。华堂舞罢饮阑时，什袭深藏莫刓缺。

作者简介：吴师道(1283—1344)，字正传，婺州兰溪县城隆礼坊人。生于元世祖至元二十年，卒年惠宗至正四年，年六十二岁。聪敏善记诵，诗文清丽。19岁诵宋儒真德秀遗书，乃致力理学研究，竭力排斥其他学说。元至治元年(1321)登进士第。授高邮县丞，主持兴筑漕渠以通运。因为官清正，被荐任国子助教，延祐间，为国子博士，六馆诸生皆以为得师。后再迁奉议大夫。以礼部郎中致仕，终于家。生平以道学自任，晚年益精于学，剖析精严。